83. ΠΡΟΕΔΡΙΚΟ ΔΙΑΤΑΓΜΑ υπ' αριθ. 572 της 4/8 Δεκ. 1989 (ΦΕΚ Α' 244) Διαδικασία στο Εθνικό Συμβούλιο Ραδιοτηλεοράσεως για την χορήγηση αδειών ιδρύσεως και λειτουργίας τηλεοπτικών σταθμών τοπικής εμβέλειας. Έχοντας υπόψη: 1.Τις διατάξεις της περιπτ. δ' του άρθρ. 4 του Νόμ. 1866/1989 "Ίδρυση Εθνικού Συμβουλίου Ραδιοτηλεοράσεως και παροχή αδειών για την ίδρυση και λειτουργία τηλεοπτικών σταθμών" (ΦΕΚ 222/Α/1989). 2.Την αριθ. 739/1989 γνωμοδότηση του Συμβουλίου της Επικρατείας μετά από πρόταση του Υπουργού Προεδρίας της Κυβερνήσεως αποφασίζουμε: Αίτηση χορηγήσεως αδείας Άρθρ.1.-1.Για την χορήγηση αδείας ιδρύσεως και λειτουργίας τηλεοπτικού σταθμού τοπικής εμβέλειας απαιτείται η υποβολή αιτήσεως, εκ μέρους των ενδιαφερομένων στην Γενική Γραμματεία Τύπου και Πληροφοριών (Γ.Γ.Τ.Π.) του Υπουργείου Προεδρίας της Κυβερνήσεως, η οποία να περιλαμβάνει τα ακόλουθα στοιχεία: α)Την ταυτότητα (επωνυμία, έδρα κ.λπ.) του αιτούντος. β)Συνοπτική περιγραφή του σταθμού γ)Την δήλωση αποδοχής εκ μέρους του αιτούντος όλων των προϋποθέσεων που ορίζει ο Νόμ. 1866/1989 για την λειτουργία τηλεοπτικών σταθμών και ειδικότερα την πρόθεσή του να συνάψει την σύμβαση, που ορίζεται στο άρθρ. 5 του ως άνω νόμου. δ)Το ονοματεπώνυμο του υπευθύνου για τη λειτουργία του σταθμού. 2.Την αίτηση πρέπει να συνοδεύουν: α)Πλήρης σειρά εγγράφων νομιμοποιήσεως. β)Πλήρης τεχνική μελέτη για την λειτουργία του σταθμού. γ)Υπεύθυνη δήλωση μαζί με τα αναγκαία αποδεικτικά στοιχεία, ότι ο υπό ίδρυση σταθμός ανταποκρίνεται στις περιγραφές της τεχνικής μελέτης. Εξέταση των στοιχείων της αίτησης Άρθρ.2.-Την αίτηση με τα συνοδευτικά έγγραφα και γνωμάτευση της υπηρεσίας για την από τυπικής πλευράς πληρότητάς τους η Γ.Γ.Τ.Π. διαβιβάζει στον Πρόεδρο του Εθνικού Συμβουλίου Ραδιοτηλεοράσεως. Ο Πρόεδρος του Εθνικού Συμβουλίου Ραδιοτηλεοράσεως διαβιβάζει τα τεχνικά στοιχεία του φακέλλου στο Υπουργείο Μεταφορών και Επικοινωνιών προς εξέταση και έγκρισή τους. 2.Μετά τη λήψη της απαντητικής γνωματεύσεως του Υπουργείου Μεταφορών και Επικοινωνιών ο Πρόεδρος του Εθνικού Συμβουλίου Ραδιοτηλεοράσεως συγκαλεί το Συμβούλιο σε συνεδρίαση για την κρίση της αιτήσεως. 3.Στη διάσκεψη του Συμβουλίου Ραδιοτηλεοράσεως εξετάζεται η αίτηση μαζί με την γνωμάτευση της Γ.Γ.Τ.Π. για την τυπική νομιμότητά της και την γνωμάτευση επί των τεχνικών της στοιχείων του Υπουργείου Μεταφορών και Επικοινωνιών. 4.Το Εθνικό Συμβούλιο Ραδιοτηλεοράσεως μπορεί να ζητήσει τη συμπλήρωση της αιτήσεως και των συνοδευτικών στοιχείων, καθώς και των προαναφερομένων γνωματεύσεων της διοικήσεως. 5.Η γνωμοδοτική απόφαση του Εθνικού Συμβουλίου Ραδιοτηλεοράσεως καταρτίζεται σύμφωνα με την παρ. 6 του άρθρ. 2 του Νόμ. 1866/89 και πρέπει να περιέχει πλήρη αιτιολογία. 6.Η απόφαση υπογράφεται από τον Πρόεδρο και τον Γραμματέα του Συμβουλίου και μαζί με την αίτηση και με τον πλήρη φάκελλο υποβάλλεται, χωρίς καμμία καθυστέρηση στον Υπουργό Προεδρίας της Κυβερνήσεως. Μεταβατική διατάξη Άρθρ.3.-Μέχρι την σύσταση της προβλεπομένης στο άρθρ. 1, παρ. 1 του Νόμ. 1866/1989 γραμματείας τα έργα της ασκούνται από υπάλληλο της Γ.Γ.Τ.Π., που ορίζει ο Υπουργός Προεδρίας της Κυβερνήσεως και ο οποίος παρίσταται ως Γραμματέας στις συνεδριάσεις του Εθνικού Συμβουλίου Ραδιοτηλεοράσεως. 